
SZABÁLYZAT

a civil szervezetek és civil társaságok önkormányzati támogatásáról

Jászjákóhalma Község Önkormányzatának Képviselő-testülete elismeri azt a tevékenységet, amelyet a községben működő civil szervezetek az önkormányzati feladatok megvalósításában vállalnak, ezért a civil szervezetek átláthatóbb és kiszámíthatóbb működéséhez támogatást nyújt. A támogatás célja a civil társadalom erősítése, a civil szervezetek pártpolitikától mentes társadalmi szerepvállalásának segítése, az önkormányzat és a civil társadalom közötti partneri viszony és munkamegosztás előmozdítása az önkormányzati feladatok hatékonyabb ellátása érdekében. A kitűzött célok elérése és a civil társadalmi önszerveződés elősegítése érdekében Jászjákóhalma Község Önkormányzatának Képviselő-testülete az alábbi szabályzatot alkotja: 

1. A szabályzat célja:
 
A jászjákóhalmai székhelyű civil szervezetek, civil társaságok, számára, azok helyi tevékenységéhez önkormányzati költségvetési vagy természetbeni támogatás biztosítása. 
Jászjákóhalma Önkormányzat képviselő-testülete lehetőséget biztosít és elvárja, hogy a településen működő valamennyi civil szervezet és civil társaság kapcsolatot tartson és együttműködjön a település önkormányzatával. 
Elvárja, hogy a pályázatokon megjelölt rendezvényekről, annak időpontját megelőző legalább 30 nappal előre hírt adjon, majd a megvalósulást követően is biztosítsa a nyilvánosságot, (összefoglaló készítése, a helyi újságba, ill. a honlapra.). 

2 . A szabályzat hatálya 

(1)  A szabályzat hatálya alá tartoznak azon alapítványok, illetve legalább 10 főt elérő taglétszámmal rendelkező civil szervezetek, civil társaságok (kivéve a pártok, tömegmozgalmak, az intézményhez kötődő munkaadói és munkavállalói érdekképviseleti szervezetek, valamint a biztosító egyesületek), amelyek Jászjákóhalma székhellyel működő, bíróságnál előző évben nyilvántartásba vett, civil társaság, amely előző évi tevékenységével már bizonyította településünk életében betöltött szerepét, értékét. 

(2)  Nem támogathatók a civil szervezetek azon tevékenységei, amelyek támogatását törvény, vagy más jogszabály tiltja. 

(3)  Nem részesülhet támogatásban az a civil szervezet, amellyel szemben a Knyt. 6. § /1/ bekezdésében meghatározott összeférhetetlenség fennáll, vagy akinél a pályázat benyújtását követően keletkezett a Knyt. 8. §. /1/ bekezdésében foglalt érintettségét megalapozó körülmény és annak közzétételét elmulasztotta. 

(4)  Nem részesülhet támogatásban az a civil szervezet, amely a beszámolóját, valamint közhasznú szervezet esetén a közhasznúsági jelentést az Országos Bírósági Hivatal részére nem nyújtotta be, nem helyezte letétbe a törvény előírásai szerint.
3. A civil szervezetek támogatásának módja 

A civil szervezet akkor részesíthető támogatásban, ha a támogatást pártpolitikától mentes feladatellátásra, valamint a községhez kapcsolódó vagy a község lakosait érintő programok szervezésére kívánja fordítani, amely a község lakosságának érdekeit szolgálja. 
3.1.  A civil szervezetek támogatása lehet pénzbeli vagy természetben, illetve a kettő együtt is biztosítható. 
3.2.  A természetbeni támogatás módja az ingyenes vagy kedvezményes gépkocsi, nyomdai tevékenység és helyiséghasználat, illetve más, a működést segítő ingyenes és kedvezményes szolgáltatás lehet. 

4. A támogatás forrása és támogatható célok 

A Képviselő-testület az önkormányzat éves költségvetésében a civil szervezetek pénzbeli támogatására forrást különít el. 
Az elkülönített forrásból az alábbi célok támogathatók: 
   a) civil szervezetek közhasznú tevékenységének támogatása; 
   b) civil szervezeteket érintő programok, helyi rendezvények támogatása; 
   c) hazai rendezvényeken, versenyeken, fesztiválokon történő részvétel támogatása; 
   d) civil szervezetek pályázati önrészének támogatása; 
   e) egyéb, a költségvetési rendeletben meghatározott községpolitikai célok érdekében végzett tevékenység támogatása. 
   

Nem támogatható és nem számolható el: 

  a.) továbbadott támogatás (pl. segélyezés, tombolatárgy vásárlása) 
  b.) országos, vagy megyei, régiós ernyőszervezet tagdíja, 
  c.) saját rendezvényen tagjainak étkezésére szóló számla
 


5. A pályázati eljárás 

5.1.  A pályázati felhívás tartalmi elemeit a Szabályzat 1. számú melléklete rögzíti. 
5.2.  A pályázati felhívást a pályázat benyújtásának határideje előtt legalább 30 nappal korábban közzé kell tenni Jászjákóhalma Község hivatalos internetes honlapján és a helyben szokásos módon. 
5.3.  A benyújtott pályázatnak tartalmaznia kell a 2. számú mellékletben meghatározott adatokat és a kért mellékleteket. 
5.4.  A pályázatot a felhívásban megjelölt határidőben és módon, az átvételt igazoltatva 

személyesen vagy ajánlott postai küldeményként Jászjákóhalma Község Önkormányzatának címezve kell benyújtani. 5121, Jászjákóhalma, Fő út 27
5.5.  A pályázót egyszeri esetben – 5 napos határidő kitűzésével – hiánypótlásra lehet felhívni. 

6. A pályázat elbírálása 

Az elbírálás szempontjai: 

6.1  Előnyt jelent 

• ha a rendezvény, program együttműködésben, civil összefogásban kerül megvalósításra, 
• előny, ha olyan vállalt feladatról van szó, mely községünk esetleg térségünk, széles köreit szólítja meg, 
• előny, az olyan program, rendezvény, mely településünk hírnevét, ismertségét növeli, 
• előny, ha tradicionális rendezvényről van szó, ill. hagyományteremtő céllal kerül megrendezésre. 

6.2  A pályázatok támogatásáról a Képviselő- testület dönt, figyelemmel az államháztartásról szóló 2011. évi CXCV. törvény rendelkezéseire. A döntését nem indokolja és azokkal kapcsolatos panaszt nem fogad el. 
6.3.  A pályázat eredményéről – a döntést követő 15 napon belül - a pályázók írásban értesítést kapnak. Amennyiben a pályázó támogatásban részesülhet, a döntéssel egyidejűleg tájékoztatást kap a támogatás szerződés megkötésének tervezett időpontjáról. 

7. Kizárás a támogatásból 

Nem részesülhet támogatásban, a folyósított támogatás visszafizetésére kötelezhető az a civil szervezet, amely 
a) a benyújtott pályázati dokumentációjában megtévesztő, vagy valótlan adatot szolgáltatott, 
b) a támogatást a támogatási szerződésben megjelölt céltól részben vagy egészben eltérően használta fel 
c) a szerződésben vállalt kötelezettségét nem, vagy nem határidőben teljesítette, 
d) aki az előző évben valamilyen oknál fogva nem tudott megfelelően elszámolni a támogatási összeggel, az a következő évben nem pályázhat. 

8. Támogatási szerződés 

8.1.  A támogatásban részesített szervezettel az Önkormányzat támogatási szerződést köt. 
[bookmark: _GoBack]8.2.  A támogatási szerződés megkötését követően a támogatás kedvezményezettjének neve, a támogatás összege Jászjákóhalma Község hivatalos internetes honlapján közzétételre kerül. 

9. Elszámolás 

9.1. A támogatás folyósítására a támogatási szerződésben meghatározott részletekben, utólagos elszámolási kötelezettség mellett kerül sor. 
9.2.  A támogatott szervezet a támogatás felhasználásáról – a gazdálkodásukra vonatkozó szabályok szerint – szakmai beszámolót és pénzügyi elszámolást köteles a szerződésben megjelölt határidőben és módon, az átvételt igazoltatva személyesen, vagy ajánlott postai küldeményként – Jászjákóhalma Község Önkormányzatának címezve – benyújtani. 
A támogatási összeggel a szervezet legkésőbb tárgyévet követő év január 15-ig, a kérelemben megjelölt célok megvalósulását alátámasztó hitelesített, zárolt számlamásolatokkal, köteles elszámolni. 
9.3.  Az előző évi elszámolások elfogadásáról a Képviselő-testület a tárgyévre benyújtott pályázatok elbírálásáig dönt. 

10. Záró rendelkezések 

E szabályzat Jászjákóhalma Község Önkormányzata Képviselő-testületének jóváhagyó határozata meghozatalát követő napon lép hatályba. 

Jászjákóhalma, 2019. március 26. 







      Terjéki Tünde                                                                                Botlik Tiborné
       polgármester                                                                                         jegyző 
 

